सुशील कुमार ने सिखाए पहलवानों को कुश्ती के गुर  
अंतरराष्ट्रीय पहलवान सुशील कुमार ने मध्य प्रदेश राज्य मार्शल आर्टस अकादमी का तकनीकी सलाहकार एवं मुख्य प्रशिक्षक का पद भार संभाला।
अंतरराष्ट्रीय पहलवान सुशील कुमार ने मध्य प्रदेश राज्य मार्शल आर्टस अकादमी का तकनीकी सलाहकार एवं मुख्य प्रशिक्षक का पद भार संभालते ही अकादमी के छात्रों को कुश्ती के गुर सिखाए। सुशील कुमार ने नवीन मार्शल आर्ट्स हाल में कुश्ती की परंपरा के अनुसार साफा बांधकर मुख्य प्रशिक्षक एवं तकनीकी सलाहकार का पद भार ग्रहण किया।  इस अवसर पर सुशील कुमार ने राज्य सरकार द्वारा स्थापित अकादमी की सुविधाओं को अंतररार्ष्ट्रीय बताते हुए कहा कि वे कुश्ती के लिए हर संभव मदद प्रदान करेंगे। भोपाल को स्वंय के लिए भाग्यशाली बताते हुए सुशील कुमार ने कहा कि जब वे पिछली बार भोपाल में शिखर अलंकरण समारोह में आए थे और उसके कुछ ही समय बाद विश्व चैम्पियन बन गए थे, जिसके चलते उन्हें मध्यप्रदेश से विशेष लगाव है। इस मौके पर खेल संचालक संजय चौधरी ने शाल श्रीफल देकर सुशील कुमार का सम्मान भी किया।